Едгар Байлей
Сенките

Превод от испански: Александър Муратов, Атанас Далчев, 1968

chitanka.info

Остави нощта да дойде чак до края на водата,

остави да скрие бавно сянка цялото море,

то не спира нощната си обиколка,

не почива и в сърцето ти все още пее;

остави нощта да изненада нашто ехо

и земята твърда на душата твоя.

Вгледаш ли се, равновесието сенките ще си изгубят

и водата ще се върне в своето корито.

Вгледаш ли се в тях, те ще разкъсат своите утроби

и зората ще излезе от морето,

за да ни даде измокрена ръка

със едно свистене продължително и чисто.

И тогаз ще можем да вървим по пътища и планини

чак до следващата нощ,

докато се приближат отново краищата на водата,

очертанията на огледалото и на луната.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.